Христо Смирненски
Прелюдията на есента
Полузлободневка

chitanka.info

От мързел и скука нечута обзето,

събира си дрипите знойното лето,

като ючбунарка кокетно, превзето

царицата Есен пристъпва напето.

Извила стан гъвкав, царицата Есен

танцува балети със поглед унесен —

чаровни, вълшебни (в кавички) балети

от летния фарсов театър заети.

Танцува тя леко, а скоро и ние

ще почнем балети, щом вихър завие,

щом мярнат се ярко хроничните сметки

за въглища, дрехи, дърва и подметки.

А днес за днес ние, чиновници кротки,

си правим от ъгъл на ъгъл разходки,

унесени в мисъл за хлебец и наем

и за преговорите на някой заем.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.